Ir-Regolament tal-Kummissijoni (KE) Nru 630/1999
ta’ l-24 ta’ Marzu 1999
li jemenda r-Regolament (KE) Nru 919/94 li jippreskrivi regoli dettaljati għall-applikazzjoni tar-Regolament tal-Kunsill (KEE) Nru 404/93 dwar l-organizzazzjonijiet tal-produtturi tal-banana
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jistabbilixxi l-Komunita Ewropea,
Wara li kunsidrat ir-Regolament tal-Kunsill (KEE) Nru 404/93 tat-13 ta’ Frar 1993 dwar l-organizzazzjoni komuni tas-suq tal-banana [1], kif l-aħħar emendat bir-Regolament (KE) Nru 1637/98 [2], u partikolarment l-Artikolu 9 tieghu,
Billi r-Regolament tal-Kummissjoni (KE) Nru 919/94 [3] jippreskrivi regoli dettaljati li jirregolaw l-għarfien ta’ l-organizzazzjonijiet tal-produtturi tal-banana u l-mod kif jaħdmu; billi, biex jiżguraw li organizzazzjonijiet bħal dawn huma stabbli u li jilħqu l-għanijiet ekonomiċi tagħhom, l-Artikolu 5 tar-Regolament imsemmi fuq jistabbilixxi perjodu minimu li matulu membri jridu jintrabtu li jappartjenu għall-organizzazzjoni u perjodu minimu ta’ avviż meta jkollhom il-ħsieb li jirriżenjaw;
Billi l-esperjenza uriet li dawk il-disposizzjonijiet kienu wisq restrittivi; billi, biex tkun aktar faċli għall-produtturi individwali biex isiru membri u biex l-organizzazzjonijiet ta’ produtturi bħal dawn jiffunzjonaw aħjar, il-perjodu minimu ta’ sħubija u l-perjodu ta’ avviż qabel ir-riżenja jrid ikun aqsar u disposizzjonijiet li japplikaw għas-settur tal-frott u ħaxix frisk iridu jiģu adottati dwar is-suġġett; billi l-Istati Membri jridu wkoll jingħataw il-possibilta li joħolqu perjodu minimu itwal ta’ sħubija; billi l-Artikolu 5 tar-Regolament imsemmi fuq irid jiġi emendat skond dan;
Billi l-miżuri previsti f’dan ir-Regolament huma skond l-opinjoni tal-Kumitat ta’ Ġestjoni għall-Banana,
ADOTTAT DAN IR-REGOLAMENT:
Artikolu 1
L-Artikolu 5(c) tar-Regolament (KE) Nru 919/94 huwa sostitwit b’dan li ġej:
"(ċ) kull membru jrid jintrabat li jissieħeb fl-organizzazzjoni ta’ produtturi għal mhux anqas minn sena u jrid jagħti avviż bil-miktub ta’ xi intenzjoni biex jirriżenja sa mhux aktar tard mill- 31 ta’ Mejju, biex ikollu effett mill-1 ta’ Jannar tas’ sena ta’ wara. L-Istati Membri jistgħu jippreskrivu perjodu minimu itwal ta’ shubija; f’dak il-każ għandhom jinnotifikaw lill-Kummissjoni. Ir-regoli ta’ assoċjazzjoni ta’ organizzazzjonijiet ta’ produtturi jistgħu jistipulaw perjodu itwal ta’ avviż qabel ir-riżenja ssir effettiva."
Artikolu 2
Dan ir-Regolament għandu jidħol fis-seħħ fit-tielet jum minn wara l-pubblikazzjoni tiegħu fil-Gurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-24 ta’ Marzu 1999.